Per Ørum Jørgensen (KF), 2007-05-25:
Indledningsvis vil jeg gerne over for ministeren kvittere for regeringens energipolitiske redegørelse.
Hvis man skal sætte en overskrift på, må man sige, at det er ganske vanskeligt at bevare pessimismen, når man ser alle de perspektiver og de muligheder, der i fremtiden er for Danmark på energiområdet.
I Det Konservative Folkeparti er vi holdningsmæssigt forpligtet af det, vi kalder kontrakten mellem generationerne.
Vi har et ansvar over for vore børn og børnebørn, så de også kan overtage en verden, hvor miljøet er i orden, og hvor vi ikke gør gerninger nu, som får konsekvenser for de kommende generationer og for deres vilkår i den tid, som de skal leve i.
Derfor er det med de udfordringer omkring klimaforandringer, vi står over for i disse år, meget vigtigt for os, at vi griber ind, og at vi handler.
For vi ved jo, at vi kan gøre noget, at vi kan ændre den her udvikling, og jeg er glad og stolt over, at vi fra dansk side er helt i front med målsætningerne omkring klimaforandringerne.
For det er altså en udfordring, som bliver mere og mere påtrængende.
Det er heldigvis en udfordring, som den danske befolkning har taget til sig.
Det bliver også mere og mere nærværende, mere og mere påtrængende.
Vi ser nogle tegn rundtomkring, som selvfølgelig gør, at den problemstilling bliver en del af vores hverdag.
Nu handler det så om at få koblet et personligt ansvar på det her, at hver enkelt borger tager den her problemstilling så ansvarligt, at man også i handling modvirker den her stigende forurening, som vi ser, og den trussel, som klimaforandringerne udgør.
Regeringen har fremlagt sin energipolitik, en politik, som vi forhandler i øjeblikket, og jeg vil, som jeg også gjorde via mit spørgsmål til hr. Kim Mortensen, gerne understrege, at det er en meget ambitiøs politik, som regeringen lægger frem på området.
Det glæder mig egentlig også at høre, at det lader til, at der er bred opbakning til sigtepunkterne i regeringens politik, og at det er noget, der er gode chancer for, at vi kan løfte i fællesskab.
Jeg hæfter mig særlig ved de mål, der er sat for andelen af vedvarende energi på mindst – mindst – 30 pct. i 2025.
Vi er godt fremme i det felt, som vi også har nævnt.
Når vi sammenligner det i en europæisk sammenhæng, er vi helt i front, og det skal vi fortsat være, så vi både tager hensyn til miljøet og sikrer, at danske virksomheder kan fortsætte deres eksporteventyr på området.
Så jeg synes, at der er masser af perspektiver, og den udfordring, som vi står over for, er vi helt klar til.
Der ligger en massiv indsats i forskning, en fordobling af forskningsmidlerne til forskning, udvikling og demonstration, masser af perspektiv.
Som ministeren også var inde på i sin tale, er det altså ganske imponerende, hvad vi har opnået i form af energibesparelser, og også de ambitioner, man har lagt fremadrettet.
I 2025 vil vi, når vi har indfriet de her mål, være i stand til at holde energiforbruget i ro trods stor økonomisk vækst igennem 50 år.
Det er en enestående præstation.
Danmark har skubbet til.
Selv om vi er et lille land, så har Danmark skubbet til den her udvikling i EU, som bevæger sig i en utrolig positiv retning, hvilket vi senest har set i forbindelse med målsætningen om, at 20 pct. af energiforbruget skal komme fra vedvarende energi.
Det er et bindende mål for EU-landene.
Nu afventer vi selvfølgelig med spænding, hvordan byrdefordelingen falder ud, og derfor holder den socialdemokratiske tese om de 13 pct. jo heller ikke, da man må formode, at byrdefordelingen på de forskellige EU-nationer selvfølgelig vil være forskellig alt efter muligheder og ressourcer til at gennemføre målene.
Så vil jeg også gerne lige fremhæve klimakonferencen, vi får i 2009.
Det er en storslået mulighed, dels for at skabe større opmærksomhed i befolkningens bevidsthed om de problemstillinger, som energipolitikken byder os, dels også som en udstilling til verden af de kompetencer, vi har i Danmark.
Det er et fantastisk udstillingsvindue, vi får i Danmark i 2009.
Det er jeg sikker på på mange måder vil være til stor glæde og gavn for Danmark.